[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.12.2006

KOM(2006) 815 endelig

2006/0271 (CNS)

Forslag til

RÅDETS BESLUTNING

om retningslinjer for medlemsstaternes beskæftigelsespolitik

(forelagt af Kommissionen)

BEGRUNDELSE

Den nye Lissabon-strategi, som gælder fra 2005 og frem, er baseret på en ny cyklus for gennemførelse af en integreret pakke af retningslinjer, som skal gælde indtil 2008. På grundlag af de integrerede retningslinjer, som omfatter en økonomisk, social og miljømæssig dimension, har medlemsstaterne udarbejdet deres nationale reformprogrammer, som fastsætter deres treårige strategi for fremme af vækst og beskæftigelse.

Kommissionens evaluering af de nationale reformprogrammer forelægges i den årlige statusrapport og det ledsagende udkast til fælles rapport om beskæftigelsen, som vil blive vedtaget i overensstemmelse med proceduren i traktatens artikel 128, stk. 1. Det blev under evalueringen bekræftet, at beskæftigelsen er stigende og arbejdsløsheden faldende. Produktivitetsvæksten og jobkvaliteten ligger imidlertid fortsat under det niveau, EU har behov for. De europæiske arbejdsmarkeders evne til at reagere på udfordringerne vedrørende globalisering og aldring er fortsat kritisk. I analysen af de nationale reformprogrammer peges der endvidere på følgende nøgletemaer for hver af de tre prioriterede områder i den europæiske beskæftigelsesstrategi:

- Det indgår i gennemførelsen af de fleste politikker, at flere mennesker skal skaffes beskæftigelse, og at de skal vedblive at være beskæftiget. Der har været større opmærksomhed om en integreret livscyklustilgang til arbejde, men politikkerne vedrørende unge, kvinder og ældre arbejdstagere behandles for det meste stadig særskilt.

- Det fremgår af gennemførelsesrapporterne, at forbedringen af arbejdstagernes og virksomhedernes tilpasningsevne er det svageste punkt i gennemførelsen af politikkerne. Der er brug for en mere sammenhængende tilgang for bedre at forene fleksibilitet og tryghed i ansættelsen (flexicurity). Man er opmærksom på den integrerede tilgang til flexicurity, men der skal iværksættes en række politikker for fremme af flexicurity i alle medlemsstater.

- Man er meget opmærksom på strukturreformerne i uddannelsessystemerne og deres funktion som bindeled til arbejdsmarkederne. Mange medlemsstater mangler dog stadig at fastlægge en sammenhængende og bredtfavnende strategi. Uddannelsesinitiativerne er stadig hovedsageligt rettet mod unge, og folk over 45 udnytter i foruroligende ringe omfang tilbuddet om livslang læring.

Disse konklusioner bekræfter de politikker og den reformdagsorden, der kommer til udtryk i de nuværende retningslinjer for beskæftigelsen. Af proceduremæssige grunde, som er fastsat i artikel 128, stk. 2, skal deres gyldighed for 2007 bekræftes af en rådsbeslutning efter høring af Europa-Parlamentet, Regionsudvalget, Det Europæiske Økonomiske og Sociale Udvalg og Beskæftigelsesudvalget.

2006/0271 (CNS)

Forslag til

RÅDETS BESLUTNING

om retningslinjer for medlemsstaternes beskæftigelsespolitik

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 128, stk. 2,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg[3],

efter høring af Regionsudvalget,

under henvisning til udtalelse fra Beskæftigelsesudvalget, og

ud fra følgende betragtninger:

(1) Reformen af Lissabon-strategien i 2005 har lagt hovedvægten på vækst og beskæftigelse. Retningslinjerne for beskæftigelsen fra den europæiske beskæftigelsesstrategi og de overordnede retningslinjer for den økonomiske politik er blevet vedtaget som en integreret pakke[4], hvorved den europæiske beskæftigelsesstrategi spiller en ledende rolle i gennemførelsen af Lissabon-strategiens beskæftigelses- og arbejdsmarkedspolitiske mål.

(2) EU må i endnu højere grad mobilisere alle egnede nationale og fælles virkemidler, herunder samhørighedspolitikken, inden for Lissabon-strategiens tre dimensioner - den økonomiske, den sociale og den miljømæssige – så man bedre udnytter de dermed forbundne synergieffekter som elementer i en bæredygtig udvikling[5].

(3) Retningslinjerne for beskæftigelsen og de overordnede retningslinjer for den økonomiske politik bør kun gennemrevideres hvert tredje år, og i de mellemliggende år indtil 2008 bør opdateringen heraf være stærkt begrænset for at sikre den grad af stabilitet, som er nødvendig for en effektiv gennemførelse.

(4) Gennemgangen af medlemsstaternes nationale reformprogrammer i Kommissionens årlige statusrapport og i den fælles beskæftigelsesrapport viser, at medlemsstaterne fortsat bør gøre deres yderste på de prioriterede områder:

- at få flere personer i beskæftigelse og beholde dem på arbejdsmarkedet, øge arbejdskraftudbuddet og modernisere de sociale beskyttelsessystemer

- at forbedre arbejdstageres og virksomheders omstillingsevne

- at forøge investeringerne i menneskelig kapital gennem bedre uddannelse og større færdigheder.

(5) Det Europæiske Råd understregede på mødet den 23.-24. marts 2006 den centrale rolle, som beskæftigelsespolitikkerne spiller inden for rammerne af Lissabon-dagsordenen, og nødvendigheden af at øge beskæftigelsesmulighederne for prioriterede kategorier inden for en livscyklustilgang. I den forbindelse godkendte det den europæiske ligestillingspagt, som yderligere skal højne profilen for integration af kønsaspektet og fremme forbedringen af kvinders udsigter og muligheder i stor målestok.

(6) Fjernelsen af hindringerne for arbejdstagernes mobilitet, som er udførligt beskrevet I traktaterne, herunder tiltrædelsestraktaterne, burde styrke det indre markeds funktion og forbedre dets vækst- og beskæftigelsespotentiale.

(7) I lyset af både Kommissionens gennemgang af de nationale reformprogrammer og Det Europæiske Råds konklusioner bør der nu fokuseres på en effektiv og rettidig gennemførelse med særlig opmærksomhed på de vedtagne kvantitative mål som fastlagt i retningslinjerne for 2005-2008, i overensstemmelse med Det Europæiske Råds konklusioner.

(8) Medlemsstaterne bør tage hensyn til beskæftigelsesretningslinjerne, når de programmerer deres anvendelse af Fællesskabets midler, især af Den Europæiske Socialfond.

(9) I betragtning af retningslinjernes karakter af en integreret pakke bør medlemsstaterne gennemføre de overordnede retningslinjer for den økonomiske politik fuldt ud –

VEDTAGET FØLGENDE BESLUTNING:

Artikel 1

Retningslinjerne for medlemsstaternes beskæftigelsespolitikker som fastsat i bilaget til Rådets beslutning 2005/600/EF af 12. juli 2005 om retningslinjer for medlemsstaternes beskæftigelsespolitikker opretholdes for 2007, og medlemsstaterne tager hensyn til dem i deres beskæftigelsespolitikker .

Artikel 2

Denne beslutning er rettet til medlemsstaterne.

Udfærdiget i Bruxelles, den .

På Rådets vegne

Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] EUT L 205 af 6.8.2005, s. 21 (Retningslinjerne for beskæftigelsen) og s. 28 (De overordnede retningslinjer for den økonomiske politik)

[5] Jf. EUT L 205 af 6.8.2005 (Retningslinjerne for beskæftigelsen), betragtning 4.